Keld Albrechtsen (EL), 2004-03-12:
Efter Enhedslistens opfattelse har drøftelserne omkring gmo på alle planer været et lærestykke i mangel på demokrati.
Tværtimod er der meningsmålinger og tilkendegivelser fra befolkningerne i land efter land om, at man ikke vil have det stads.
Jeg har ikke hørt nogen steder rundtomkring, hvor der i en kommune, et amt eller noget som helst sted skulle være vedtaget, at man ønskede gmo, men jeg har hørt om mange steder, hvor man har vedtaget, at man ikke ønsker det.
Det ene uland efter det andet ønsker det ikke.
Og hvorfor bliver det tvunget ned over hovedet på os?
Fordi USA's regering og Monsanto ønsker det, og så træder demokratiet til side.
Det er en skandale.
Derfor er det Enhedslistens opfattelse, at der, hvis det kommer så vidt, at der skulle, hvad jeg så sandelig ikke håber, vise sig et flertal her i salen for at slippe gmo-planter ud på danske marker, så i det mindste også vil være et flertal, der vil anerkende, at sagen så skal til folkeafstemning.
Jeg synes ikke, det kan være rigtigt, at noget sådant skal kunne gennemføres imod den danske befolknings vilje, og jeg har en stærk tro på, at der i den danske befolkning ikke på noget tidspunkt vil vise sig et flertal for dette her.
Derfor mener jeg, at det må være rigtigt, at den danske befolkning så i givet fald, hvis Folketinget virkelig vil køre det igennem, får lejlighed til at tage stilling.
Det vil jeg meget gerne sige allerede på nuværende tidspunkt, for vi risikerer jo, at det kommer til en lov - det er i realiteten Socialdemokratiet, der afgør det spørgsmål, det kan vi jo se ud af debatten i dag.
Jeg håber og vil appellere til, at Socialdemokratiet giver os tid, at man i hvert fald ikke vil acceptere en beslutning i den her folketingssamling, at man vil sikre, at der bliver gennemført analyser af de internationale erfaringer.
Vi har været med Miljøudvalget i Mexico og set, hvordan ulovlig amerikansk gmo-majs nu spreder sig ud over markerne i Mexico og truer eksistensvilkårene for titusindvis af landmænd; hvordan den mexicanske præsident rejser op til den amerikanske præsident og i dulgt mørke indgår en aftale med USA om, at man skal acceptere nye bagatelgrænser helt op til 5 pct. Jeg ved ikke, om det var derfor, hr. Martin Lidegaard antydede, at man var nødt til at have højere bagatelgrænser, for man kan ikke forhindre spredning på markerne, men så kan man jo fastsætte nogle højere bagatelgrænser, og så går det jo alligevel.
Vi fik en fantastisk opmuntrende oplevelse, da vi besøgte det mexicanske senat og det mexicanske repræsentanthus, hvor miljøudvalget begge steder klart sagde: Det er ikke en aftale, vi har indgået, og det er slet ikke sikkert, vi vil ratificere det, fordi vi ved godt, at den mexicanske befolkning ikke ønsker gmo og de mexicanske bønder da slet ikke.
Nu skal vi tage os
god tid til at få alle parter involveret, til at høre alle eksperter.
Vi skal måske også tage til Spanien og snakke med de bønder i Spanien, der nu mister retten til at dyrke økologisk, fordi der spredes gmo ud på deres marker og de derfor bliver frataget deres økologiske certifikation.
Der er mange ting, som gør, at det ville være en skandale for demokratiet, hvis Folketinget her i denne her folketingssamling jasker det fuldstændig umulige lovforslag, som ministeren har fremlagt, igennem, som er mangelfuldt og utilstrækkeligt og udækkende punkt for punkt.
Erstatningsreglerne er noget miskmask.
Selskaberne, der har det egentlige ansvar, slipper fuldstændig uden om deres ansvar.
Økologiske landmænd, der rammes af spredning, ja, de mister deres ret til at dyrke økologisk og får praktisk taget ingenting i erstatning og slet ikke omlægning.
Hr. Dohrmann
har nævnt de fantastiske regler om 30 kr. til at rense en mejetærsker.
Det er jo den sikre vej til at sikre spredning ud over alle markerne.
Lovforslaget er simpelt hen hullet som en si.
Man skulle næsten tro, at det var skrevet af Monsanto og ikke af ministeren.
Ja, det kan ikke siges stærkt nok.